Rassie verander noodgedwonge aan sy SpringbokspanEmbrose Papier – kry sy eerste kans in die beginspan. (Foto GB Jordaan) Dit gebeur op elke moderne Springbok-toer dat daar ŉ paar spelers is wat gefrustreerd raak omdat hulle vir weke lank duiksakke moet vashou. Soms kan dit boemerang, want die spelers raak verveeld en voel hulle hul verdien darem minstens ŉ plek as een van die plaasvervangers. Maar as daar na die groter prentjie gekyk word, as die spelers ondanks die teleurstelling dit kan verwerk en steeds positief in oefeninge bly, kan hulle beslis in die wedloop vir plekke vir aanstaande se Wêreldbeker-toernooi bly. Die Springbokafrigter, Rassie Erasmus, het Donderdag soos algemeen voorspel is, ses veranderinge, waarvan twee posisioneel en twee op die bank is, vir Saterdag se toets op Murrayfield teen Skotland aangebring aan die groep van 23 wat Frankryk met 29-26 in Parys geklop het. Dit klink na baie, maar dit is nie, want dit is meestal posisioneel en daar is geen verrassings nie. Die skrumskakel Embrose Papier sal in die eerste van sy toetse begin omdat Faf de Klerk vanweë sy klubverpligtinge by die Sale Sharks nie beskikbaar is nie. Dan kry die slot RG Snyman ook kans in die beginspan in die plek van Pieter-Steph du Toit, wat flank toe skuif in die plek van Duane Vermeulen, wat agtsteman speel in die plek van die beseerde Warren Whiteley. Ivan van Zyl en Lood de Jager vervang Snyman en Papier op die bank. Dit beteken dat agt spelers op toer (Gio Aplon, Sergeal Petersen, Ruhan Nel, Louis Schroeder, Trevor Nyakane, Sikumbuzo Notshe, Schalk Brits en JD Schickerling) steeds nie speelkans kry nie. Die kans is ook baie goed dat nie een van hulle teen Wallis ingespan sal word nie, want Erasmus sal kontinuïteit wil behou en nie die toer met ŉ neerlaag wil afsluit nie. Papier, wat nog net 29 minute speelkans in vier toetse gekry het, moet wys dat hy en Ivan van Zyl, wat teen Engeland gespeel het, saam met De Klerk die manne in die saal is vir aanstaande jaar se WB-toernooi in Japan. Snyman speel in die beseerde Eben Etzebeth se plek en hy verdien dit om bo De Jager ingespan te word. Net soos verlede Saterdag teen Frankryk, is dit die beste beskikbare span op toer. Ja, die Bokke het gepoer-poer teen die Hane, maar was dit nie eerder ŉ verkeerde speelpatroon wat gevolg is nie? Springbokspan (aantal toetse en punte tussen hakies) 15.Willie le Roux (51, 60). 14. Sbu Nkosi (5, 20). 13. Jesse Kriel (38, 50). 12. Damian de Allende ( 35, 20). 11. Aphiwe Dyantyi (11, 30). 10. Handré Pollard (37, 318). 9. Embrose Papier (5, 0). 8. Duane Vermeulen (44, 15). 7. Pieter-Steph du Toit 44, 20). 6. Siya Kolisi (kaptein, 39, 25). 5. Franco Mostert (27, 5). 4. RG Snyman (10, 0). 3. Frans Malherbe (27, 0). 2. Malcolm Marx (22, 20). 1. Steven Kitshoff (35, 5). Bank: 16. Bongi Mbonambi (24, 15). 7. Thomas du Toit ( 7, 0). 18. Vincent Koch (11, 0). 19. Lood de Jager (37, 20). 20. Francois Louw (63, 45). 21. Ivan van Zyl (4, 0). 22. Elton Jantjies (31, 223). 23. Cheslin Kolbe (5, 10).